MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit om Rådets fælles holdning til vedtagelsen af Europa-Parlamentets og Rådet direktiv om minimumsforskrifter for sikkerhed og sundhed i forbindelse med arbejdstagernes udsættelse for risici på grund af fysiske agenser (vibrationer) (x. særdirektiv i henhold til artikel 16, stk. 1, i direktiv 89/391/EØF)

1992/0449 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit om Rådets fælles holdning til vedtagelsen af Europa-Parlamentets og Rådet direktiv om minimumsforskrifter for sikkerhed og sundhed i forbindelse med arbejdstagernes udsættelse for risici på grund af fysiske agenser (vibrationer) (x. særdirektiv i henhold til artikel 16, stk. 1, i direktiv 89/391/EØF)

1. Sagsforløb

-Dato for fremsendelse af forslaget til Parlamentet* og Rådet (COM(1992)560 endelig) 8.2.1993 (EFT C 77 af 18.3.1993) * var ikke omfattet af den fælles beslutningsprocedure, da forslaget blev fremsendt

-Dato for Det Økonomiske og Sociale Udvalgs udtalelse 30.6.1993 (EFT C 249 af 13.9.1993) og for Regionsudvalgets* * meddelte ved skrivelse af 13. januar 2000, at der ikke ville blive afgivet udtalelse

-Dato for Europa-Parlamentets udtalelse (ved førstebehandlingen) 20.4.1994 (EFT C 128 af 9.5.1994)

-Dato for fremsendelse af det ændrede forslag til Rådet 8.7.1994 (EFT C 230 af 19.8.1994)

-Dato for politisk enighed og Rådets formelle vedtagelse af den fælles holdning 28.11.2000 (med enstemmighed) og 11.06.2001 (med enstemmighed)

2. Formål med Kommissionens forslag

Det oprindelige forslag var baseret på traktatens artikel 118 A (nu artikel 137) og er udformet som et særdirektiv i henhold til artikel 16, stk. 1, i rammedirektiv 89/391/EØF.

Forslaget tager sigte på at beskytte arbejdstagernes sundhed og sikkerhed i forbindelse med eksponering for risici på grund af fysiske agenser. Forslaget omfatter fire fysiske agenser: støj (risici for hørelsen), vibrationer (risici for hånd, arm og hele kroppen) og elektromagnetiske felter og optisk stråling (sundhedsrisici som følge af induktionsstrøm i kroppen, stød- og forbrændingsfare og optagelse af varmeenergi).

Bestemmelserne om vibrationer og elektromagnetisk stråling er nye, mens bestemmelserne om støj allerede fandtes i Rådets direktiv 86/188/EØF, og forslaget svarer til den anden fase i den fremgangsmåde, som Rådet vedtog at anvende, og som er omhandlet i artikel 10 i det nævnte direktiv.

Rådet har stort set valgt at koncentrere sig om det ene element (vibrationer), som der eventuelt kunne opnås enighed om på et tidligt tidspunkt, og som ikke er omfattet af særlig fællesskabslovgivning.

Alle delegationerne og Kommissionen accepterede at behandle forslaget skridt for skridt, hvilket ikke udelukker de øvrige dele af Kommissionens forslag, som stadig er til behandling i Rådet. I en erklæring fra Rådet til optagelse i Rådets mødeprotokol, gentages det, at forslaget stadig er til behandling, og at Rådet agter at behandle de øvrige fysiske agenser på et senere tidspunkt.

3. Bemærkninger til den fælles holdning

3.1. Generelle bemærkninger

Da forslaget er blevet opdelt, er teksten nu begrænset til de særlige minimumsforskrifter for beskyttelse af arbejdstagernes sikkerhed og sundhed i forbindelse med risici, som opstår eller kan opstå, når arbejdstagernes udsættes for mekanisk vibration.

I den fælles holdning fastsættes der eksponeringsgrænseværdier for hånd-arm-vibrationer og helkropsvibrationer og eksponeringsaktionsværdier, som er afgørende for, hvilke forebyggende foranstaltninger der skal træffes for at reducere de risici, arbejdstagernes udsættes for.

De forebyggende foranstaltninger i den fælles holdning er hovedsagelig baseret på de risici, arbejdsgiver skal identificere og vurdere ved hjælp af forskellige metoder til evaluering af omfanget af den mekaniske vibration, som arbejdstagerne udsættes. I den fælles holdning henvises der i den forbindelse til ISO-standarder.

Hvis eksponeringsaktionsværdierne overskrides, skal arbejdsgiveren på grundlag af risikovurderingen fastlægge og gennemføre et program med tekniske og/eller organisatoriske foranstaltninger, som tager sigte på at undgå eller nedbringe eksponeringen.

Den fælles holdning omfatter endvidere nærmere regler om underretning og uddannelse af arbejdstagere, som eksponeres for risici på grund af vibrationer, samt om udvidet helbredskontrol, som giver arbejdstagerne særlig ret til helbredskontrol, når eksponeringsaktionsværdien overskrides.

Rådets fælles holdning har stort set samme sigte som Kommissionens forslag, men er opbygget på en anden måde, fordi forslaget er blevet opdelt. I den fælles holdning er der taget hensyn til de fleste af de ændringsforslag, som Europa-Parlamentet fremsatte til vibrationsdelen i Kommissionens forslag ved førstebehandlingen.

Den største forskel på Rådets fælles holdning og Kommissionens forslag ligger deri, at eksponeringsgrænseværdien og eksponeringsaktionsværdierne for helkropsvibration forhøjes, begrebet tærskelværdi fjernes, der indføres særlige undtagelsesbestemmelser for sø- og luftfart samt sæsonarbejde og bestemmelser om overgangsperioder for nuværende arbejdsudstyr i almindelighed og for arbejdsudstyr i landbrugs- og skovbrugssektoren (forlænget periode).

3.2. Europa-Parlamentets ændringsforslag ved førstebehandlingen

Europa-Parlamentet fremsatte følgende ændringsforslag vedrørende vibrationer ved førstebehandlingen: 1, 4, 5, 6, 7, 8, 9, 10, 11, 12, 13, 15, 16, 17, 18, 19, 20, 21, 25, 27, 28, 29, 30, 31, 32 og 33.

Ændringsforslag 1, 4, 5, 8, 9, 16, 17, 18, 19, 28, 30, 31 og 33 er ligesom i det ændrede forslag indføjet uændret i den fælles holdning.

Ændringsforslag 7, 10, 11, 13 og 20, som blev indføjet i det ændrede forslag, har Rådet ændret i meget begrænset omfang uden at ændre meningen. Kommissionen er indforstået hermed.

Ændringsforslag 21, 27, 29 og 32, som blev indføjet i det ændrede forslag, er ikke indføjet i den fælles holdning. Kommissionen er dog indforstået hermed, for den sigter mod generel enighed og er af den opfattelse, at den fælles holdning gengiver indholdet i de bestemmelser i det ændrede forslag, som Europa-Parlamentets ændringsforslag henviser til. I nogle tilfælde er teksten på den måde formuleret tydeligere.

Ændringsforslag 6, 15 og 25 er hverken medtaget i den fælles holdning eller i det ændrede forslag af de grunde, som allerede blev fremført ved førstebehandlingen.

Ændringsforslag 12, som ikke blev indføjet i det ændrede forslag, er indføjet i den fælles holdning med en mindre ændring.

De væsentligste forskelle mellem det ændrede forslag og Rådets fælles holdning er som følger:

a) En anden opbygning og en anden nummerering af artiklerne som følge af beslutningen om at opdele et rammedirektiv om fysiske agenser i fire forskellige særdirektiver, som omhandler de fire fysiske agenser særskilt.

Kommissionen accepterede opdelingen, på betingelse af at Rådet ikke tager det ændrede forslag af bordet, inden alle fysiske agenser er behandlet, og Rådet skulle give et ufravigeligt tilsagn om at fortsætte arbejdet med de resterende dele af forslaget, indtil det er færdigbehandlet.

b) Grænseværdien for den daglige eksponering for helkropsvibration og aktionsværdien er forhøjet til henholdsvis 1,15 m/s2 og 0,6 m/s2 i den fælles holdning i modsætning til henholdsvis 0,7 m/s2 og 0,5 m/s2 i det ændrede forslag.

Kommissionen har accepteret de nye værdier med henblik på at nå frem til et samlet kompromis, men er stadig af den opfattelse, at der bør fastsættes lavere værdier som i det ændrede forslag.

c) Tærskelværdierne er fjernet i den fælles holdning.

Kommissionen har accepteret, at tærskelværdierne fjernes, for på den måde skærpes direktivet, idet bestemmelserne finder anvendelse, så længe der består en risiko.

d) I den fælles holdning er der indføjet nye undtagelsesbestemmelser om grænseværdien for helkropsvibrationer i forbindelse med sø- og luftfart og i forbindelse med særlige tilfælde, hvor eksponeringen varierer mærkbart fra den ene arbejdsperiode til den anden. Kommissionen har accepteret disse undtagelser, i betragtning af at der bør tages hensyn til de særlige kendetegn ved sø- og luftfart. Strenge krav skal opfyldes for at få indrømmet undtagelser, og der skal være garanti for skærpet lægekontrol for de berørte arbejdstagere.

3.3. Nye bestemmelser indføjet af Rådet og Kommissionens holdning hertil

Artikel 9 i den fælles holdning omfatter en frivillig overgangsperiode for gennemførelsen af grænseværdierne for at gøre det muligt at tilpasse nuværende arbejdsudstyr. I forbindelse med udstyr i landbrugs- og skovsektoren kan overgangsperioden forlænges med 3 år.

Kommissionen mener ligesom Rådet, at den praktiske gennemførelse, særlig i små og mellemstore virksomheder, vil skabe behov for bevidstgørelse og målrettede informationskampagner, forberedelse af undervisningsmoduler og tilrettelæggelse af kurser samt indkøb af nyt udstyr og/eller udstyrsdele.

Kommissionen har derfor accepteret overgangsperioderne, fordi den erkender, at nogle industrisektorer får brug for tilpasningstid.

4. Konklusioner/generelle bemærkninger

Kommissionen tilslutter sig den fælles holdning i sin helhed.

5. Kommissionens erklæringer

Jf. bilag.

BILAG

UDKAST TIL ERKLÆRINGER TIL OPTAGELSE I RÅDETS MØDEPROTOKOL

3. Rådet opfordrer Kommissionen til at evaluere gennemførelsen af direktivet på baggrund af forskning og videnskabelige oplysninger for om nødvendigt at foreslå hensigtsmæssige ændringer.

Kommissionen mindede om, at den inden for rammerne af sine beføjelser skal sørge for, at direktivets bestemmelser anvendes.